Seta
Tunnustuspalkinnot > Asiallisen tiedon omena

Seta jakaa vuosittain Asiallisen tiedon omena -tunnustuspalkinnon henkilölle tai yhteisölle, joka on edistänyt seksuaali- tai sukupuolivähemmistöjen asemaa tai levittänyt asiallista informaatiota seksuaalisuuksien ja sukupuolten moninaisuudesta. Asiallisen tiedon omena on myönnetty muun muassa seuraaville tahoille:
1980 lääketieteen tohtori Kivi Lydeckenille asiallisen ja tieteellisen tiedon välittämisestä.
1981 toimittaja Seija Wallius-Kokkoselle homoseksuaalien radiohaastatteluista.
1982 joukolle tiedotusvälineitä asiallisen tiedon levittämisestä: Yleisradion A-raportin työryhmä, Ihmisten kesken -ohjelman toimitus, TV 2:n ruotsinkielinen toimitus ja TV 1:n Kulttuurikanava; Turun ruotsalainen teatteri ja Kansallisteatteri; sanomalehdistä Ilta-Sanomat, Uuden Suomen Iltalehti, Helsingin Sanomat ja Folktidningen Ny Tid sekä aikakauslehdistä Polttopiste, Studentbladet, Suomen Kuvalehti, Me Naiset, Katso, Apu-lehden lääkäripalsta ja Pikajuna.
1984 apulaisprofessori Kai Sieversille ja tutkija Olli Stålströmille kirjan Rakkauden monet kasvot toimitustyöstä.
1985 kirjailija Pirkko Saisiolle romaanista Kainin tytär.
1988 AIDS-tukikeskuksen johtaja Outi Lithenille.
1989 tanssitaiteilija Tiina Lindforsille kahden naisen välistä suhdetta ja ympäristön asenteita kuvaavasta tanssiteoksesta Olennainen, tekstiilitaiteilija Markku Pirille teoksesta Vuosi ja Helsingissä järjestetystä taidenäyttelystä sekä elokuvaohjaaja Jaakko Virtaselle kahden miehen suhdetta käsittelevästä lyhytelokuvasta Liitto.
1990 kirjailija Tove Janssonille kahden naisen välisen toveruuden ja rakkauden kuvaamisesta kirjassa Rent Spel sekä Ylioppilaslehdelle homoseksuaalisuuden avoimesta ja asiallisesta käsittelystä lehden abiturienttinumerossa.
1991 kirjailija Pentti Holapalle ”rakkauden ja miesten välisten suhteiden voimakkaasta ja herkän lämpimästä kuvaamisesta” ja toimittaja Sirkku Räihälälle ”ennakkoluuloja murtavista homoseksuaalisuutta ja kristinuskoa käsittelevistä artikkeleista”.
1992 Auroran sairaalan sisätautiosaston ylilääkäri Juhani Lähdevirralle maltillisesta aids-tiedottamisesta ja esimerkillisestä hiv-positiivisten tukemisesta.
1993 elokuvaohjaaja Ilppo Pohjolalle transsukupuolisuuden kuvaamisesta P(l)ain Truth-elokuvassa.
1994 teologian tohtori Martti Nissiselle ennakkoluulottomasta homoseksuaalisuutta koskevasta raamatuntutkimuksesta.
1995 kaikille vanhemmille, jotka tukevat lastensa seksuaalista identiteettiä ja mahdollisuutta elää avoimesti omana itsenään.
1996 kansanedustaja Outi Ojalalle sekä vasemmistoliiton ministereille, jotka allekirjoittivat Ojalan tekemän lakialoitteen nais- ja miesparien suhteiden virallistamisesta.
1997 Kamras Filmille homo-, lesbo-, bi- ja transkulttuuria esittelevien elokuvien maahantuonnista.
1998 Väestöliiton ylilääkäri Outi Hovatalle, joka on jakanut asiallista tietoa samaa sukupuolta olevien parien kelpoisuudesta vanhemmiksi.
2000 ruotsalaiselle valokuvaajalle Elisabet Ohlsonille, joka on nostanut Ecce Homo -näyttelyllään esiin homoseksuaalien aseman kirkossa, ja eläkkeellä olevalle apulaisprofessori Saara Liljalle, joka on tutkijana jakanut tietoa menneen ajan homojen, lesbojen ja biseksuaalien elämästä.
2001 ekumeeniselle Yhteys-liikkeelle, joka on asettunut kannattamaan nais- ja miesparien oikeutta saada parisuhteilleen juridinen tunnustus sekä puolustamaan kirkossa työskentelevien homo- ja biseksuaalisten ihmisten oikeutta elää avoimesti identiteettinsä mukaista elämää.
2002 kirjailija-psykiatri Veronica Pimenoffille transihmisten ihmisoikeuksien ja hyvinvoinnin puolustamisesta.
2003 Prometheus-leirin tuki ry:lle, koska Setan kouluttajat kutsutaan käymään jokaisella Prometheus-leirillä, ja koska leirin ohjelmassa käsitellään monipuolisesti erilaisuuden pelkoa sekä seksiä, seurustelua ja ihmissuhteita ja tuetaan nuorten minäkuvan rakentamista.
2004 lastenpsykiatri Tytti Solantaukselle, koska tämä on jo pitkään osoittanut kiinnostusta perhemuotojen moninaisuutta sekä nais- ja miesparien lasten hyvinvointia kohtaan. Hän on levittänyt asiallista ja tuoretta tietoa sekä vanhemmuuksista että lasten kehityksestä.
2005 lastenkirurgi Mika Venholalle ja Potilasyhdistys Trasek ry:n puheenjohtaja Terhi Viikille työstä intersukupuolisten ihmisten hyvinvoinnin ja ihmisoikeuksien edistämiseksi.
2006 toimittaja Heli Koskelalle, tuotantoyhtiö Tarinatalolle ja Yle Teema -televisiokanavalle Homo-Suomen historia -dokumenttisarjan tuottamisesta.
2007 Vantaan kaupunginmuseolle seksuaali- ja sukupuolivähemmistöjen historiasta kertovan Sateenkaari-Suomi-näyttelyn johdosta.
2008 laulaja Jenni Vartiaiselle ja lauluntekijä Teemu Brunilalle kappaleesta ”Ihmisten edessä”. Setan mukaan kappale kuvaa osuvasti, kuinka suurta rohkeutta esimerkiksi kädestä pitäminen vaatii seksuaali- ja sukupuolivähemmistöön kuuluvilta.
2009 Sofi Oksaselle, joka on kirjailijana ja kolumnistina nostanut esiin seksuaalivähemmistöjen asemaa Suomen lähialueilla, Baltiassa ja Venäjällä.
2010 Suomen Big Brother -talolle ja sen tuotantoyhtiön Metronome Film & Televisionille seksuaalisen suuntautumisen moninaisuuden esilletuomisesta ja arkipäiväistämisestä.
2011 Kaikki muuttuu paremmaksi -kampanjalle, joka tukee seksuaali- ja sukupuolivähemmistöihin kuuluvien nuorten hyvinvointia ja rohkaisee syrjintää kokeneita nuoria uskomaan itseensä.
2012 Pirkko Mäkiselle, joka on tasa-arvovaltuutettuna tehnyt työtä transihmisten oikeuksien edistämiseksi ja toiminut muun muassa Kelan käytäntöjen muuttamiseksi transihmisten hormonikorvaushoitojen ja sairauspäivärahaoikeuden osalta, teettänyt laajan selvityksen sukupuolivähemmistöjen asemasta ja järjestänyt viranomaisille seminaarin sukupuolivähemmistöjen ihmisoikeuksista ja tasa-arvosta.
2013 nuortenlehti Demille homo-, bi- ja transnuoret huomioivasta journalismista ja keskustelukulttuurista. Toimitus on luopunut jutuissa lukijoiden toiveesta hetero-oletuksesta ja ryhtynyt käyttämään sukupuolisidonnaisten sanojen sijaan neutraaleja ilmaisuja.
2014 kansanedustaja Paavo Arhinmäelle pitkäjännitteisestä työstään seksuaali- ja sukupuolivähemmistöjen puolesta erityisesti kulttuuri- ja urheiluministerinä toimiessaan sekä Itellalle Tom of Finland -postimerkin julkaisemisesta esimerkkinä siitä, miten yritys voi hyödyntää myönteisesti liiketoiminnassaan seksuaalisen suuntautumisen ja sukupuolen moninaisuutta.
2015 Finlayson Oy:lle seksuaalisen suuntautumisen moninaisuuden positiivisesta esiintuomisesta markkinoinnissa, nuorten kannustamisesta elämään omina itsenään sekä yritysvastuullisuuden osoittamisesta.
2016 Kirkko ja kaupunki -lehdelle ja päätoimittaja Seppo Simolalle tasa-arvoisen avioliittolain asiallisesti ja faktoihin perustuvasta käsittelystä. Lehden linja on ollut johdonmukaisesti LHBTI-ihmisiä puolustava ja kirkkoa yhdenvertaiseen toimintaan kehottava. Lehti on tuonut esiin ne jäsenensä, joiden ääntä ei ole kirkossa kuultu, ja se on pyrkinyt tuomaan esiin myös kirkon sisällä olevan ihmisten moninaisuuden.
2017 Näkymätön sukupuoli -projektille, Sukupuolena ihminen -projektille ja vloggari Henny Harjusolalle sukupuolen moninaisuuden esiin tuomisesta ja näkyvyyden edistämisestä.
2018 Lapin Kansan toimitukselle ansiokkaasta ja asiallisesta työstään seksuaali- ja sukupuolivähemmistöjä koskevassa uutisoinnissa. Lehteä kustantaa Kaleva.
2019 Pinkkipartio ry:lle yhdenvertaisen partiotoiminnan edistämisestä.
2020 Kaksi äitiä & kaksoset -videoblogille sateenkaariperheen elämästä kertomisesta samastuttavasti.
2021 Kirkkohallituksen kasvatus- ja perheasioiden yksikölle ansiokkaasta työstä asiallisen tiedon jakamiseksi sukupuolesta, seksuaalisesta suuntautumisesta, perheiden moninaisuudesta ja sateenkaari-ihmisten puolustamisesta.
2022 Tekniikan akateemiset TEKille systemaattisesta sateenkaari-ihmisten näkyvyyden lisäämisestä ja yhdenvertaisuuden edistämisestä.
2023 toimittaja Lyyra Virtaselle asiallisen tiedon lisäämisestä sekä sateenkaari-ihmisten näkökulmien ja kokemusten esiin tuomisesta medioissa.
2024 Yle Kioskin Suomi on queer -dokumenttisarjan tekijöille. Sarjan erityinen ansio on sateenkaari-ihmisten toimijuuden ja oman äänen sekä heidän moninaisuutensa asettaminen sarjan keskiöön.